SKRIFTLIG FORESPØRGSEL E-2482/02

af Peter Skinner (PSE) til Kommissionen

(6. september 2002)

Om: Forslag om anlæg af lufthavn ved Cliffe Marshes i Det Forenede Kongerige

Det britiske transportministerium har indledt en national konsultationsprocedure vedrørende fremtidig udvikling af lufttransporten i den sydøstlige del af Det Forenede Kongerige.

Ét af de forslag, der er nævnt i dokumentet, vedrører anlæg af en ny international lufthavn ved Cliffe Marshes i Medway i den sydøstlige del af England. Jeg har modtaget mange breve fra mine vælgere, som giver udtryk for deres bekymring over dette forslag.

Cliffe Marshes er et Ramsar-område, SSSI-område og et beskyttet område, der henvises til i EU's naturtypedirektiv.

Kommissionen bedes redegøre for dens holdning til anlæg af en international lufthavn på ovennævnte lokalitet.

Hvilke kompetencer besidder Europa-Kommissionen til at kunne hindre medlemsstater i at opføre bebyggelse på sådanne lokaliteter?

Hvilke godkendelser skal medlemsstaterne rekvirere fra Kommissionen for at kunne indlede sådan bebyggelse?

Hvilke konsekvenser vil det få for den britiske regering, hvis den indleder den planlagte bebyggelse af området?

Kommissionen bedes afgive et hurtigt svar.

Svar afgivet på Kommissionens vegne af Margot Wallström

(17. oktober 2002)

Kommissionen er klar over, at Det Forenede Kongerige betragter anlæggelse af en ny international lufthavn i Cliffe som en mulig løsning for den fremtidige udvikling af lufttransporten i den sydøstlige del af England.

Europa-Parlamentets og Rådets beslutning nr. 1692/96/EF af 23. juli 1996(1) fastlægger retningslinjer indbefattet målsætninger, prioriteter samt i store træk foranstaltninger for udviklingen af det transeuropæiske transportnet. I beslutningen indkredses projekter af fælles interesse, hvis gennemførelse skal bidrage til udviklingen af det transeuropæiske net med henblik på dækning af hele EU. Det transeuropæiske lufthavnsnet omfatter lufthavne, som skal opfylde de kriterier, der er fastsat i retningslinjerne. Ifølge det omtalte høringsdokument (South East Consultation Document) er efterspørgslen i forbindelse med Cliffe-lufthavnen anslået til 58 millioner passagerer om året i 2015, hvilket betyder, at lufthavnen kan betragtes som et internationalt knudepunkt.

Ifølge artikel 8 i retningslinjerne skal der tages hensyn til Fællesskabets miljølovgivning, når der planlægges og gennemføres lufthavnsprojekter af fælles interesse.

Cliffe Marshes ligger ved Themsens udmundning og indgår i det særligt beskyttede område Marshes, der er klassificeret i medfør af Rådets direktiv 79/409/EØF af 2. april 1979 om beskyttelse af vilde fugle(2). Derfor vil ethvert lufthavnsprojekt, som kan få ugunstig indvirkning på denne lokalitet, kun kunne gennemføres, såfremt det sker i overensstemmelse med de procedurer og sikkerhedsforanstaltninger, der er omhandlet i artikel 6, stk. 3 og 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3), og som finder anvendelse på alle særligt beskyttede områder.

Dette vil kræve en miljømæssig vurdering af det foreslåede projekt med særligt henblik på dets mulige virkninger for det pågældende områdes naturbevaringsmæssige værdier. Fremgår det af denne vurdering, at der vil ske alvorlig skade på det særligt beskyttede område, vil projektet kun kunne tillades i mangel af alternative løsninger, eller dersom der er tale om hensyntagen til væsentlige samfundsinteresser. I sådanne tilfælde vil det være nødvendigt at gennemføre kompensationsforanstaltninger med henblik på at afbøde de tab af naturtyper, projektet måtte medføre.

Da anlæggelse af en lufthavn er et anliggende, som henhører under de nationale myndigheder, kræves der ingen forudgående tilladelse hertil fra Kommissionens side.

(1) EFT L 228 af 9.9.1996.

(2) EFT L 103 af 25.4.1979.

(3) EFT L 206 af 22.7.1992.